title: Decizia Comisiei din 17 octombrie 1991 privind grupul de legătură pentru persoanele în vârstă

text:
               05/Volumul 02

               RO

               Jurnalul Ofícial al Uniunii Europene

               178

         31991D0544

               L 296/42

               JURNALUL OFÍCIAL AL UNIUNII EUROPENE

      DECIZIA COMISIEI

   din 17 octombrie 1991
   privind grupul de legătură pentru persoanele în vârstă
   (91/544/CEE)
   COMISIA COMUNITĂȚILOR EUROPENE,
   având în vedere Tratatul de instituire a Comunității Economice Europene,
   întrucât îmbunătățirea constantă a condițiilor de viață și de muncă, precum și dezvoltarea economică armonioasă constituie obiectivele Comunității Economice Europene;
   întrucât Parlamentul European adoptă rezoluțiile din 18 februarie 1982 privind situația și problemele persoanelor în vârstă din Comunitatea Europeană (1), din 10 martie 1986 privind ajutoarele acordate persoanelor în vârstă (2) și din 14 mai 1986 privind o acțiune comunitară având drept scop îmbunătățirea situației persoanelor în vârstă (3);
   întrucât Consiliul adoptă Decizia 91/49/CEE din 26 noiembrie 1990 privind acțiunile comunitare în favoarea persoanelor în vârstă (4);
   întrucât tendințele demografice actuale reflectă o creștere numerică a populației în vârstă, în special a celei foarte în vârstă, și întrucât această evoluție va avea consecințe economice și sociale importante asupra pieței locurilor de muncă, a securității sociale și a bugetului social;
   întrucât schimbul de informații și de experiență, precum și cooperarea și consultarea asupra măsurilor referitoare la persoanele în vârstă între Comisie, statele membre și reprezentanții persoanelor în vârstă constituie un element important al dezvoltării solidarității în cadrul Comunității;
   întrucât acțiunile care urmează să fie realizate la nivel comunitar sunt destinate să facă cunoscute și să completeze acțiunile de diverse tipuri întreprinse de statele membre la diverse niveluri;
   întrucât Comisia - în comunicarea referitoare la persoanele în vârstă – propune înființarea unui grup de legătură, compus din reprezentanții organizațiilor cu vocație europeană care lucrează cu și/sau pentru vârstnici;
   întrucât se impune ca acest grup să beneficieze de un statut bazat pe experiența dobândită,
   DECIDE:
   Articolul 1
   Se instituie, pe lângă Comisie, un grup de legătură pentru persoanele în vârstă, denumit în continuare Grupul.
   Articolul 2
   Grupul poate fi consultat de către Comisie asupra tuturor problemelor legate de protejarea intereselor persoanelor în vârstă.
   Articolul 3
   (1)   Grupul este alcătuit din reprezentanții organizațiilor cu vocație europeană stabilite în statele membre și care lucrează cu și pentru persoanele în vârstă.
   (2)   Grupul este alcătuit din douăzeci de membri propuși, la cererea Comisiei, de către organizațiile persoanelor în vârstă stabilite în statele membre.
   (3)   Aceste organizații sunt obligate să propună un număr dublu de membri, față de numărul membrilor care urmează să fie numiți de Comisie. Fiecare organizație poate să propună zece membri.
   (4)   Organizațiile care sunt invitate să propună acești membri sunt menționate în anexa deciziei.
   Articolul 4
   (1)   Membrii Grupului sunt numiți de către Comisie.
   (2)   Membrii supleanți sunt numiți în aceleași condiții ca titularii și în număr egal. Membrul supleant îl înlocuiește, cu drepturi depline, pe titularul absent sau în imposibilitate de a participa.
   (3)   Locurile sunt atribuite în felul următor:

                           —

                           Comitetul de coordonare al lucrătorilor pensionați din cadrul Confederației Europene a Sindicatelor

               5 locuri

                           —

                           Eurag – Federația Europeană a Persoanelor în Vârstă

               5 locuri

                           —

                           Eurolink Age

               5 locuri

                           —

                           FIAPA – Federația Internațională a Asociațiilor Persoanelor în Vârstă

               5 locuri

         Articolul 5
   (1)   Mandatul de membru al grupului are o durată de optsprezece luni. Acesta poate fi reînnoit de două ori.
   (2)   După expirarea duratei mandatului, membrii Grupului rămân în funcție până la data înlocuirii lor sau până la reînnoirea mandatului.
   (3)   Mandatul de membru al Grupului ia sfârșit înainte de expirarea duratei sale în caz de demisie, de părăsire a organizației sau instituției reprezentate ori de deces al titularului.
   (4)   De asemenea, un mandat poate să ia sfârșit atunci când o instituție sau o organizație cere înlocuirea celui care o reprezintă.
   În cazul înlocuirii unui membru al Grupului înainte de expirarea termenului mandatului său, acesta este înlocuit, pe perioada de timp rămasă, conform procedurii prevăzute la articolul 3.
   (5)   Mandatul de membru al Grupului nu este remunerat.
   Articolul 6
   Lista membrilor titulari și supleanți este publicată de către Comisie în Jurnalul Oficial al Comunităților Europene în scop informativ.
   Articolul 7
   (1)   Grupul alege – pe o durată de optsprezece luni – un președinte. Alegerea se face cu o majoritate de două treimi dintre membrii prezenți. Dacă, într-un termen de șase săptămâni de la ședința de constituire, nu s-a putut întruni o majoritate de două treimi, Comisia asigură președinția pe durata mandatului Grupului.
   (2)   Grupul poate constitui subgrupuri de lucru.
   Articolul 8
   (1)   Grupul se întrunește la sediul Comisiei în urma convocării făcute de aceasta. Întrunirile au loc cel puțin de două ori pe an sau la cererea a două treimi dintre membrii săi.
   (2)   Reprezentanții serviciilor interesate din cadrul Comisiei participă la ședințele Grupului și ale subgrupurilor de lucru.
   (3)   În caz de urgență, Grupul poate, din proprie inițiativă sau la cererea Comisiei, să adopte avize pe baza unei proceduri scrise, conformă cu modalitățile stabilite de regulamentul Grupului.
   Articolul 9
   Comisia asigură secretariatul lucrărilor Grupului și a subgrupurilor de lucru.
   Articolul 10
   (1)   Grupul poate să invite orice persoană având o competență deosebită într-un subiect aflat pe ordinea de zi să participe la lucrările sale, în calitate de expert.
   Experții participă doar la lucrările la care au fost invitați.
   (2)   Grupul poate să invite reprezentanții organizațiilor profesionale interesați în mod deosebit de un subiect înscris pe ordinea de zi să participe la lucrări, în calitate de observatori. Observatorii participă numai la lucrările la care au fost invitați.
   (3)   Comisia poate să invite personalități deosebit de competente în domeniul persoanelor în vârstă să participe la lucrările grupului, în condițiile arătate la alineatul (1).
   Articolul 11
   (1)   Grupul deliberează asupra cererilor de avizare formulate de Comisie. Acestea nu sunt supuse votului.
   (2)   Comisia, solicitând avizul Grupului, poate fixa termenul în care trebuie dat avizul.
   (3)   Pozițiile exprimate de organizațiile reprezentate sunt menționate în procesul verbal.
   (4)   În cazul în care avizul cerut este acordat în unanimitate, Grupul stabilește concluziile comune care se anexează la darea de seamă.
   Articolul 12
   Cu toate acestea, după consultarea Comisiei, Grupul poate să decidă elaborarea unui aviz din proprie inițiativă, dacă o majoritate de două treimi se pronunță în acest sens.
   Articolul 13
   Fără a aduce atingere dispozițiilor articolului 214 din tratat, membrii Grupului nu au dreptul să divulge informațiile de care au luat cunoștință în timpul lucrărilor Grupului, biroului sau subgrupurilor de lucru, atunci când Comisia îi informează că avizul cerut sau problema discutată are un caracter confidențial.
   În acest caz, asistă la ședințe doar membrii Grupului și reprezentanții serviciilor Comisiei.
   Articolul 14
   Prezenta decizie intră în vigoare la 17 octombrie 1991.

      Adoptată la Bruxelles, 17 octombrie 1991.

            Pentru Comisie,

         Vasso PAPANDREOU

            Membru al Comisiei

      (1)  JO C 66, 15.3.1982, p. 71.

      (2)  JO C 88, 14.4.1986, p. 17.

      (3)  JO C 148, 16.6.1986, p. 61.

      (4)  JO L 28, 2.2.1991, p. 29.
   ANEXĂ
   Organizațiile următoare sunt invitate să propună membri pentru grupul de legătură:

               —

               Comitetul de coordonare al lucrătorilor pensionați din cadrul Confederației Europene a Sindicatelor;

               —

               Eurag – Federația Europeană a Persoanelor în Vârstă;

               —

               Eurolink Age;

               —

               FIAPA – Federația Internațională a Asociațiilor Persoanelor în Vârstă.


title: 2012/426/PESC: Decizia EUCAP NESTOR/1/2012 a Comitetului politic și de securitate din 17 iulie 2012 privind numirea șefului misiunii Uniunii Europene referitoare la consolidarea capacităților maritime regionale în statele din Cornul Africii (EUCAP NESTOR)

text:
               25.7.2012

               RO

               Jurnalul Oficial al Uniunii Europene

               L 198/16

         DECIZIA EUCAP NESTOR/1/2012 A COMITETULUI POLITIC ȘI DE SECURITATE
   din 17 iulie 2012
   privind numirea șefului misiunii Uniunii Europene referitoare la consolidarea capacităților maritime regionale în statele din Cornul Africii (EUCAP NESTOR)
   (2012/426/PESC)
   COMITETUL POLITIC ȘI DE SECURITATE,
   având în vedere Tratatul privind Uniunea Europeană, în special articolul 38 paragraful al treilea,
   având în vedere Decizia 2012/389/PESC a Consiliului din 16 iulie 2012 privind misiunea Uniunii Europene referitoare la consolidarea capacităților maritime regionale în statele din Cornul Africii (EUCAP NESTOR) (1), în special articolul 9 alineatul (1),
   întrucât:

               (1)

               În temeiul articolului 9 alineatul (1) din Decizia 2012/389/PESC, Comitetul politic și de securitate este autorizat, în conformitate cu articolul 38 din tratat, să adopte deciziile corespunzătoare în scopul exercitării controlului politic și a conducerii strategice a misiunii Uniunii Europene referitoare la consolidarea capacităților maritime regionale în statele din Cornul Africii (EUCAP NESTOR), inclusiv decizia de numire a unui șef al misiunii.

               (2)

               Înaltul Reprezentant al Uniunii pentru afaceri externe și politica de securitate a propus numirea dlui Jacques LAUNAY ca șef al misiunii EUCAP NESTOR începând cu 17 iulie 2012,

         ADOPTĂ PREZENTA DECIZIE:
   Articolul 1
   Dl Jacques LAUNAY este numit în calitate de șef al misiunii Uniunii Europene referitoare la consolidarea capacităților maritime regionale în statele din Cornul Africii (EUCAP NESTOR), începând cu 17 iulie 2012.
   Articolul 2
   Prezenta decizie întră în vigoare la data adoptării.

      Adoptată la Bruxelles, 17 iulie 2012.

            Pentru Comitetul politic și de securitate

            Președintele

         O. SKOOG

      (1)  JO L 187, 17.7.2012, p. 40.